de Vladimir Ionescu 15.9.2016

Călin Popescu Tăriceanu ar fi acceptat joi ca procurorii anticorupție să-l supună unui test poligraf în dosarul în care Bogdan Olteanu este acuzat că ar fi luat un milion de euro de la Sorin Ovidiu Vîntu pentru a interveni pentru numirea lui Liviu Mihaiu pe funcția de guvernator al Deltei Dunării.

Președinte Senatului a fost audiat în calitate de martor și, potrivit unor surse, el ar fi susținut că nu îşi mai aminteşte detaliile numirii lui Liviu Mihaiu la conducerea Biorezervaţiei.

Potrivit procurorilor, Bogdan Olteanu ar fi primit de la Sorin Ovidiu Vîntu două milioane de euro, din care el a păstrat doar jumătate din sumă.Presa a relatat pe surse că restul banilor ar fi ajuns la Călin Popescu Tăriceanu, premierul de la acea vreme.

Fiindcă procurorii sunt sceptici în ceea ce privește posibilitatea ca șeful Senatului să nu-și mai amintească detalii legate de numirea respectivă, ei i-au propus joi lui Călin Popescu Tăriceanu testul cu așa – numitul detector de minciuni.

Martorul ar fi fost de acord, în principiu, dar a explicat că trebuie să mai discute cu avocatul pentru a lua o decizie în acest sens, potrivit TVR.

Călin Popescu Tăriceanu a refuzat să facă declarații la finalul audierii, invocând ancheta în curs, și a fost însoțit de un avocat, chiar dacă a fost invitat în calitate de martor și nici nu poate fi pus sub urmărire penală fără avizul Senatului.

Bogdan Olteanu a refuzat testul

Reamintim că și Bogdan Olteanu urma și el să fie testat, ideea aceasta fiind avansată procurorilor chiar de el.

S-a răzgândit însă după câteva zile și a trimis la DNA o cerere prin care anunța că este bulversat emoțional și nu ar face față unui astfel de test.

Concret, Olteanu este acuzat că, în perioada iulie — noiembrie 2008, în calitate de președinte al Camerei Deputaților, a solicitat și primit de la omul de afaceri Sorin Ovidiu Vîntu suma de un milion de euro și sprijin electoral în schimbul numirii lui Liviu Mihaiu în funcția de guvernator al Deltei Dunării.

Ulterior, ca urmare a diligențelor depuse de Bogdan Olteanu, Liviu Mihaiu a fost numit la data de 18 septembrie 2008 în funcția de guvernator al Deltei Dunării.

Procurorii susțin că suma de un milion de euro a fost transferată dintr-un cont din Cipru în contul din Bulgaria al unei societăți înregistrate în SUA și apoi retrasă în numerar în trei zile consecutive. Ulterior, la solicitarea lui Vîntu, banii i-au fost remiși lui Olteanu la biroul unde acesta își desfășura activitatea, în sediul PNL.

De asemenea, procurorii arată că, în toamna anului 2008, Bogdan Olteanu a participat la alegerile parlamentare, urmărind obținerea unui mandat de deputat.

În acest context, din dispoziția lui Vîntu, Olteanu a beneficiat de consultanță politică pentru campania electorală fără să achite contravaloarea serviciilor de zeci de mii de euro.